In nomine sanctæ trinitatis, ego Guillermus, comes Nivernensis, notitiæ fidelium commendare volui quod ecclesia quam beatus Columbanus in suburbio Nivernis, in honore Dei et beatæ Mariæ semper virginis et beati prothomartyris Stephani ædificaverat, post multa annorum curricula, ad tantam devovit inopiam ut non esset qui ibidem Deo deserviret et parietes domus vetustate nimia corruerent. Ego igitur sciens quod unusquisque propriam mercedem accipiet secundum suum laborem, ut quæ seminaverit homo ea et metet, pro salute animæ meæ et parentum meorum eamdem ecclesiam, sicut ejus ostentat visio, summa diligentia reædificavi, et ædificatam ordini monastico et ecclesiæ Cluniacensi obtuli, et ut monachi ibi Deo servientes vivere possent, eis de facultatibus et possessionibus meis aliqua contuli. Dedi etiam burgum quod ita liberum esse institui ut quicumque in illud venerit, vel causa alicujus criminis confugerit, postquam burgum intraverit, non sit aliquis ausus eum persequi, quasi in ecclesia, liceat illum securum manere, in quantum tenet capacitas burgi. Homines quoque burgi, ita ab omni mea consuetudine, liberos esse volo, ut nec mihi nec alicui unquam serviant, nisi tantummodo monachis, per totam terram meam liberum ingressum et egressum, vendendi et emendi facultatem sine impedimento haberint. Si homines mei in hostem vadunt, homines burgi non ibunt. Homines qui de alia terra, vel de alia provincia in burgo hospitabuntur sicut et alii burgenses liberi ab omni mea consuetudine existant.... qui autem hanc violaverit, sit vita ejus brevis super terram, et sit pars ejus et hereditas in ignem æternum cum reprobis et sceleratis. Igitur ego Yvo, Carnotensis episcopus, hujus ecclesiæ consecrator quamvis indignus cum sodalibus meis coepiscopis, videlicet Guidone Nivernensi, Galterio Cabilonensi, Humbaldo Autissiodorensi, excommunicamus et a liminibus sanctæ ecclesiæ separamus horum donorum calumniatores ut quicumque infracturam fecerit de libertate ecclesiæ et burgi, sive damnum aliquod intulerit, maledictus sit a domino nisi digne satisfecerit. Qui vero huic ecclesiæ servierit et benefecerit, de suo aliquid contulerit, a Domino mercedem recipiat hic et in seculum seculi, amen. Factum est hoc anno ab incarnatione Domini millesimo nonagesimo septimo, regni Philippi regis francorum anno trigesimo. Sigillum WILLELMI, comitis Nivernensis.